Niška policija intenzivno traga za onima koji su sa deonice autoputa Niš - Dimitrovgrad, kod sela Jelašnica, odneli deo zaštitne ograde u dužini od 2.5 kilometra. Put u izgradnji obezbeđuje izvođač "Terna", tako da je ova krađa na njihovu štetu, a kolika je tačno - još se utvrđuje.

Izvor: N1

Krađa sa puteva i pruga u Srbiji inače je veliki i dalje nerešiv problem. Ministarka saobraćaja i infrastrukture Zorana Mihajlović rekla je da su žrtve te krađe svi građani Srbije čijim novcem se grade putevi, a da kradljivcima ograde preti kazna zatvora do 12 godina.

Deo autoputa je završen, ali još nije otvoren. Zaštićen ogradom, žicom, i nema prilaza. U selu se pitaju kako su lopovi ušli.

"Nema ulaza, tu je zagrađeno. Ne daju da se prilazi", priča Ivica Stanković iz sela Jelašnica.

N1: Pa kako su oni ušli?

Stanković: E pa, to ne znam ni ja.

To utvrđuje policija. Patrola ima i uz autoput i u selu. Pretpostavlja se da su kradljivci ušli tako što su isekli pa vratili ogradu od žice. Za njima su ostali i tragovi traktorskih guma, brojni šrafovi...

Deo zaštitne ograde odakle su ušli vratili su nazad. I to je usporilo otkrivanje ovog krivičnog dela. Niko sa sigurnošću ne zna kada se dogodilo, jer sa samog puta nije primetno da nešto nedostaje.

Deo ograde koji su odšrafili i odneli zove se traverza, to je sastavni element zaštitnih barijera. Pravljen je od pocinkovanog čelika.

Iako se sa sigurnošću ne zna kada su i kako to uradili, nema dileme da od toga mogu dobro da zarade - prodaju kao sekundarnu sirovinu ili nekim podizvođačima, kažu nadženi.

Takođe kažu, da se sa autoputeva u izgradnji krade mnogo i krade svašta.

"Kradu žičanu ogradu, kapije ograde, koje služe verovatno domaćinstvima u praktične svrhe, do nekih bizarnijih situacija gde gradu bakarne kablove, saobraćajne znake, čak i betonske elemente kegli mostova", kaže šef projekta Dušan Mijuk.

Sve to ukupno vredi između milion i milion i po evra godišnje, odnosno - tolika je šteta od krađa na putevima i prugama u Srbiji, rekla je ministarka Zorana Mihajlović.

Štetu od ove poslednje krađe snosi izvođač radova.

"Mnogo velika je šteta. Mnogo velika šteta i za nas i za ime Srbije, nije samo za nas", rekao je Dimitris Kostamenos.